Kelmtejn mis-Surmast Direttur (2014) Kariga ġdida Astratt: Dan l-artiklu huwa wieħed minn sensiela ta' kitbiet li jġibu l-isem ta' 'Kelmtejn mis- Surmast Direttur. L-għan tagħhom huwa li, jinfurmaw u/jew jedukaw lil dawk is-soċi li huma membri fi ħdan l-istess għaqda, xirka, soċjetà, assoċjazzjoni, unjoni, jew klabb mużikali, u b'mod aktar ġenerali, lil dawk li jiffrekwentaw il-każini tal-banda, jew sempliċiment għax huma dilettanti tal-festi maltin. Il-messaġġ tas-surmast direttur, flimkien ma' oħrajn miktubin minn xi membri tal- kumitat u l-kappillan tar-raħal, tkun bil-wisq mistennija fil-ktieb li joħroġ għall-festa sena wara l- oħra. Kliem muftieħ: Universitv of Malta Junior College, Liceo Musicale Istituto Superiore 'Giovanni Verga' (Modica), Martin Ellerbv, Festa San Gejtanu, Ħamrun, Għaqda Każini tal-Banda, Soċjetà Mużikali 'San Ġużepp' Ħamrun. Bħala s-Surmast Direttur il-ġdid, din hija l-ewwel okkażjoni tiegħi li fiha qed inwasslilkom il- kelmtejn tiegħi għall-okkażjoni tal-festa titulari ta' San Ġejtanu. Nibda biex ngħid li, dakinhar li rċivejt sms bl-aħbar sabiħa li ġejt unanimament maħtur Surmast-Direttur ta' din il-Banda fi tmiem Settembru li għadda, kont qed għaddej bi prova peress li filgħaxija ż-żewġ orkestri taż-żgħażagħ - dik tal-Universitv of Malta Junior College, u l-oħra mil-Liceo Musicale Istituto Superiore 'Giovanni Verga', kellhom idoqqu flimkien f'kunċert vokali u strumentali ġewwa t-Teatro Garibaldi ta' Modica fi Sqallija. Meta qrajt il-messaġġ ħadt ferħa kbira u għedt bejni u bejn ruħi: 'Tssa fejn ilni fil-karriera professjonali tiegħi nxerred l-arti sabiħa tal-mużika permezz ta' kitbieti u t-tagħlim tiegħi, inkompli nagħmel hekk ukoll ma' din il-Banda l-ġdida.' Inzerta li, fost in-nies distinti, kien hemm jismagħna wkoll Mro. Francesco Di Pietro, Surmast tal-Banda ta' Modica li, eżatt wara li ntemm il-kunċert ġie fuqi biex jifraħ lili u lill-istudenti taż-żewġ orkestri tas-suċċess illi ksibna f'din is-serata memorabbli. Minn dak il-mument 'il quddiem bħal donnu nibet kuntatt mużikali bejn iż-żewġ għaqdiet bandistiċi. Di Pietro mbagħad irregalani b'diska kumpatta b'xi xogħlijiet tal-Banda tiegħu fiha fosthom, il-Quintetto Allegro 'Viva S. Giuseppe' ta' Rosario Barone, liema marċ jindaqq minnhom stess fil-festa ta' San Ġużepp ġewwa Sta. L-ewwel ħaġa li għamilt kienet li tlabtu jagħmilli kopja tal-ispartit biex inkun nista' nirregalah f'ismu u l-Banda tiegħu lis-Soċjetà Ġużeppina li kienet qed tistenna bil-ħerqa kolha l-wasla tiegħi lura Malta minn Sqallija. Fil-fatt, jien wasalt lura Malta flimkien mal-istudenti tiegħi bilkemm kien għadu qeleb l-ewwel ta' Ottubru. Dakinhar stess inzerta li, filgħaxija kelli nagħti kunċert ieħor bl-orkestra tal-kulleġġ fit- teatru tal-Università ta' Malta. Iżda qabel kelli mmur bilġri sal-Każin biex nidher quddiem il-bord tal-għażla għax riedu jkellmuni u biex jifirħuli tal-kariga l-ġdida tiegħi wara li ġie ffirmat il-kuntratt b'għadd ta' kundizzjoni versu ż-żewġ partijiet konċernati. U bħallikieku dan ma kien xejn, wara l- kunċert erġajt inżilt sparat sal-Każin fejn kien hemm tistennieni sala ppakkjata bil-membri u soċi tas-Soċjetà għax dak il-ħin kienet għaddejja laqgħa ġenerali u kulħadd xtaq li jara min kien is- Surmast il-ġdidl Dakinhar ma nista' ninsieh qatt, malli għajtuli biex nidher quddiemhom, kull min kien preżenti qam bilwieqfa u f'daqqa waħda, Sala Carmelo Debattisti mtliet b'ċapċip ta' merħba li jtarrax. Dakinhar ukoll, kont indirizzajt għall-ewwel darba lill-Ġużeppini preżenti b'kelmtejn li jiena lħaqt ħarbixt waqt li kont qed nistenna biex noħroġ nidderieġi lill-orkestra tal-kulleġġl Kien mument verament sabiħ u għażiż għalija, u li żgur ser nibqa' ngħożżu f'moħħi u f'qalbi għall-bqija ta' ħajti. Minn dakinhar 'l hawn, għalkemm qamar il-għasel ilu ftit li għadda għalija, għadhom jiġu ta' kuljum nies fuqi biex jifirħuli u jawgurali, issa li, ninsab fit-tmun ta' Soċjetà Mużikali kbira bi storja twila li taf il-bidu tagħha 125 sena ilul U hawn nixtieq nieħu din l-okkażjoni biex insellem lis-Surmastrijiet tas-Soċjetà kollha li ġew qabli fosthom, lil Mro. Carmelo Doneo, fundatur tas- Soċjetà u l-ewwel Surmast-Direttur tagħha, lil Mro. Antonio Miruzzi li ħallielna l-immortali /nnu l- Kbir lil San Gejtanu tal-1901, lil Mro. Willie Attard, li min-naħa tiegħu wkoll ħallielna l-/nnu Tifħir lil San Ġużepp, il-Qaddis Patrun tas-Soċjetà tagħna, lil Mro. Anthonv Chircop, u lil Mro. Philip Gatt, kif ukoll lis-Surmastrijiet l-oħra, Joseph Sammut, Lawrence Borg, Ravmond Cremona, Noel Beck, u John Ivan Borg li kollha għadhom mimlijin bl-għomor. Lil dawn kollha nixtieq ngħidilhom prosit u grazzi talli b'għaqal u dedikazzjoni sħiħa mexxew il-Banda tagħna mużikalment 'il quddiem. L-ewwel impenn tiegħi mal-Banda kellu jkun proprju l-funeral tas-Sur Gaetano Cuschieri li ħalliena fl-età sabiħa ta' 81 sena nhar is-7 ta' Marzu li għadda. Niftakru jgħidli qabel ħalliena li, ix-xewqa tiegħu hi li jarani nħabbat għall-ewwel darba mal-Banda li kienet tant għażiża għalih fl-okkażjoni taċ-ċelebrazzjonijiet tal-125 sena mit-twaqqif tagħha — ħaġa li sfortunatament ma kellux ix-xorti li jaqta'. Sarlu funeral mill-isbaħ kif kien jixraqlu fil-Knisja Parrokkjali ta' San Gejtanu, u wara kien akkumpanjat mill-Banda stess waqt il-korteo funerarju. Min-naħa tiegħi wkoll, u fuq talba tal- familja Cuschieri, insiġt marċ funebru mill-isbaħ li jġib l-istess ismu biex tibqa' memorja ħajja ta' dan il-bniedem li kien fil-veru sens tal-kelma wieħed mill-pilastri tas-Soċjetà Ġużeppina. Inzerta wkoll li, il-ħatra tiegħi ġiet fi żmien propizju peress li s-Soċjetà qegħda tiċċelebra il-ġublew tagħha. Forsi mhux lok hawnhekk li noqgħod nelenka lista sħiħa u dettaljata ta' attivitajiet mużikali li ġa wettqet s'issa l-Banda taħt il-bakketta tiegħi. Insemmi biss il-Kunċert Sagru li sar fil-kappella tal-Little Sisters of the Poor nhar l-10 ta' April, li tista' tgħid kien l-ewwel kunċert tiegħi, u l- Akkademja Mużikali tat-2 ta' Mejju fil-knisja parrokkjali tal-Ħamrun, liema kunċert ixxandar sħiħ fuq NetTV il-Ħadd l-1 ta' Ġunju. Fiż-żewġ okkażjonijiet il-Banda tagħna ħarġet bl-unuri kollha, u dan jixhdu mhux biss l-għadd kbir ta' nies li attendiet għalihom, imma wkoll għax it-tifħir sinċier u ma' jaqta' xejn kien fuq fomm kulħadd. Ma naqasx ukoll, l-impenn tal-Banda fil-festa ta' San Gużepp, Patrun tas-Soċjetà, bis-sehem tagħha fil-marċi ta' filgħodu u ta' filgħaxija, kif ukoll bid- daqq tal-Innu Tifħir lil San Gużepp għall-kor u banda tas-Surmast Willie Attard waqt id-dħul tal- vara ta' San Ġużepp. Dis-sena wkoll, ħabat li kellna nirrekordjaw sett ta' marċi ġodda li ser jiżżanżnu fil-festa titulari. B'hekk, il-Banda tkun qed iżżomm l-appuntament tagħha ma' tradizzjoni twila li kull sentejn toħroġ sett marċi ġodda li ma jkunu jridu ndaqqu mkien aktar qabel. Mhux biss, iżda hemm sopriża oħra għad-dilettanti tal-marċi brijużi maltin peress li għal dis-sena speċjali s-Soċjetà ħarġet Box Set ta' għaxar CDs. Din tikkonsisti f'kollezzjoni sħiħa ta' marċi popolari li kienu jindaqqu mill-Banda tagħna bejn is-snin 1975 u 1995. (Ta' min jgħid hawnhekk li, jiena wkoll kont għamilt xi snin indoqq klarinett prim mal-Banda tagħna stess meta din kienet taħt is-Surmast Philip Gatt u jista' jkun li jiena daqqejt f'uħud minn dawn ir-recordings). Intant, dawn il-marċi ġew konvertiti minn fuq recording-tapes li kienu jiġu rrekordjati mill-ammiraturi tas-Soċjetà. Fiha ma tonqosx ukoll, l- istorja tal-Banda li kienet ġiet irrekordjata fl-1989 fl-okkażjoni tal-100 anniversarju. Fis-sajf ukoll, ma jonqsux il-ħafna servizzi barra mill-pajjiż, bil-ħafna ammiraturi tas-Soċjetà u oħrajn jiġru warajna waqt li l-Banda tagħna tgħaddi mserrpa minn ġot-toroq tferraħ lin-nies bil- marċi brijużi tagħha li hi biss taf tagħmel. Issa, li waslet il-festa ta' San Gejtanu, l-impennji tal- Banda jilħqu l-qofol tagħhom b'sensiela ta' marċi mat-toroq imżejna tal-Ħamrun. Dawn jibdew bil- ħruġ tal-vara min-niċċa u jispiċċaw bil-marċ tradizzjonali ta' filgħodu fejn ta' kull sena ikun mistenni li l-Ħamruniżi kollha u dilettanti tal-marċi ġejjin minn kull rokna ta' Malta joħonqu t-toroq ewlenin fost il-briju u t-tixjir tal-bnadar. (Ta' min jgħid hawnhekk li, fost il-marċi l-ġodda li ser jindaqqu din is-sena qedin inżanżnu wkoll il-marcia militare Maria tas-Surmast Willie Attard. il-marċ, li ġie rregalat lis-Soċjetà minn ibnu stess, Mro. Twannv Attard, fl-okkażjoni tal-ġublew tal- Banda, inkiteb ftit wara li Mro. Willie Attard kien laħaq Surmast tal-Banda tagħna fl-1928.) Ma jonqosx ukoll, il-programm tal-Ġimgħa li soltu jsir fuq il-planċier illi fih jindaqq, fost xogħlijiet oħra żgħar, l-Innu l-Kbir lil San Gejtanu tas-Surmast Antonio Miruzzi. Imma forsi l-akbar avveniment għal din is-sena huwa bla dubju ta' xejn il-Kunċert il-Kbir li ser isir nhar il-Ħadd 17 ta' Awwissu biex jimmarka għeluq iċ-ċelebrazzjonijiet tal-125 anniversarju mit-twaqqif tas-Soċjetà. F'dan il-ktieb għandkom issibu il-programm tax-xogħlijiet kollha li sejrin jindaqqu, programm li ser ikun imżewwaq b'tip ta' xogħlijiet vokali u strumentali li jirriflettu l-livell ogħli li s-Soċjetà tagħna dejjem uriet f'okkażjonijiet importanti bħalma huwa dan il-ġublew. Ippermettuli ngħidilkom tal- aħħar li, fost ix-xogħlijiet li sejrin jindaqqu hemm il-Concert March H.M.S. Charitv ta' Martin Ellerbv, kompożitur rinomat Ingliż tal-ġenerazzjoni l-ġdida u kollega tiegħi. Dan il-marċ li nkiteb fl-2009 ukoll qed jiġi rregalat lis-Soċjetà mill-kompożitur innifsu għal din l-okkażjoni speċjali fejn il-Banda tagħna ser ikollha l-unur li tkun l-ewwel waħda li qatt daqqet xogħlijiet minn tiegħu f'Malta. Qabel nagħlaq nieħu l-okkażjoni biex niżżi ħajr lill-President, is-Sur Louis Cuschieri u l-Kumitat Eżekuttiv, liċ-Ċermen, is-Sur Gaetano Cristina u l-Kummissjoni Banda, kif ukoll lill-Kummissjoni Żgħażagħ, il-Kummissjoni Attivitajiet Soċjali, u l-Kummissjoni Nisa, u mhux anqas lill-Assistent Surmast Mro. Justin Martin, lill-għalliema fi ħdan l-Iskola tal-Mużika Carmelo Doneo — Mro. Edwin Pace u Mro. Daniel Vella, u lill-bandisti tal-post u oħrajn tal-paċenzja li tieħdu bija u l- appoġġ sħiħ u bla hedu li dejjem tagħtuni. Il-festa t-tajba lill-Ħamruniżi kollha.